Δευτέρα 16 Σεπτεμβρίου 2024

Εισήγηση Γ. Κεσίσογλου στο ΣμήνοςΦεστ 2024

Τίτλος: **“Οι αόρατοι ιμάντες: επιτήρηση, έλεγχος και επιβολή στην πρακτική της Ψυχοθεραπείας”**

Οι ιμάντες ως αναλογία

Θα ήθελα να ευχαριστήσω τον Λυκούργο Καρατζαφέρη ως συντονιστή και τις εκδόσεις των Συναδέλφων ως διοργανωτές για την πρόσκληση να συμμετέχω σε αυτή τη συζήτηση του Φεστιβάλ Σμήνος. Εγώ τώρα θα μιλήσω, θα αναλάβω τη σκοπιά, την πολιτική, ενός εργαζόμενου ψυχοθεραπευτή. Ένα από τα πράγματα που μάθαμε, που σκεφτήκαμε κατά τη διάρκεια των ομάδων μελέτης που επιμελούμαι στο σεμινάριο “Κυβερνητική, Συστήματα, Ριζώματα”[[1]](#footnote-1) ήταν το πως στην ιστορική εξέλιξη της συστημικής σκέψης, η κυβερνητική μας έδωσε να καταλάβουμε ότι κατανοούμε τον κόσμο μέσα από μεταφορές και αναλογίες. Για παράδειγμα, μια αναλογία είναι το σύστημα, ο υπολογιστής, ή κάτι άλλο.

Προσπαθώντας να συνθέσω, να οικοδομήσω μια εισήγηση, επέλεξα να δω τους “ιμάντες” ως μια αναλογία, μια μεταφορά σχέσεων. Ένας ιμάντας δεν είναι μόνο ένα δέσιμο, ένα μεταλλικό η δερμάτινο λουρί το οποίο δένει, δηλαδή ένα εργαλείο καθήλωσης, αλλά είναι κι ένας χάρτης σχέσεων, ένα εργαλείο μιας ψυχοπολιτικής. Αυτό βέβαια αφορά και την συμβουλευτική και την ψυχοθεραπευτική εργασία, αν το δούμε ως αναλογία. Και νομίζω ότι έχει μια μεγάλη σημασία να το δούμε ως αναλογία γιατί μας βάζει σε μία θέση να σκεφτούμε όλ@ μας, όσ@ δουλεύουμε σε αυτό το πεδίο της ψυχικής υγείας, ή υφιστάμεθα τους ιμάντες, τους αόρατους και ορατούς, να να δούμε πως υπάρχει ένα διακύβευμα της εξουσίας, της αυθεντίας, της γνώσης ή/και της ισχύος.

Το διακύβευμα της αυθεντίας, της εξουσίας είναι πολύ σημαντικό γιατί αφορά το ποιος αποφασίζει για τους ιμάντες. Αυτό μπορεί να το δούμε να υλοποιείται πολύ συγκεκριμένα στο πεδίο της ψυχιατρικής, μέσα στο δωμάτιο εκεί που κυριολεκτικά δένονται οι άνθρωποι, αλλά μπορούμε να το δούμε και στο πεδίο της ψυχοθεραπείας, στα συμβουλευτικά γραφεία ή οπουδήποτε αλλού ενέχεται η μια άσκηση πολιτικής και πρακτικών ψυχικής υγείας, ψυχοπολιτικών[[2]](#footnote-2) σχέσεων. Ψυχοπολιτική γιατί με τους ιμάντες μας τοποθετεί απέναντι στη θέσμιση ενός ορίου, ποι@ είναι μέσα και ποι@ έξω, σε ένα δίπολο καλού/κακού, επιτρέπεται/απαγορεύεται, πότε επιτρέπεται να κάνεις αυτό, πότε απαγορεύεται να κάνεις εκείνο. Μας τοποθετεί επίσης απέναντι στις αντίστοιχες διαπραγματεύσεις και τα παιχνίδια εξουσίας και ντροπής για τη μετάθεση ή/και την άρση των ορίων, τις διαπραγματεύσεις που αποτελούν κυρίαρχο στοιχείο της (θεραπευτικής εν τέλει) επεξεργασίας της σχέσης.

Πάντα εδώ θα αναφερόμαστε στους ιμάντες κυριολεκτικά αλλά και μεταφορικά, γιατί αυτά τα παιχνίδια εξουσίας, όπως διαδραματίζονται σε ένα συγκεκριμένο κοινωνικοτεχνικό περιβάλλον όπως το ψυχιατρείο, έτσι αντίστοιχα διαδραματίζονται και σε θεραπευτικές σχέσεις. Αυτό είναι το ουσιαστικό επιχείρημα αυτού του κειμένου. Η σχέση αυτή πάντα θα ενέχει μια εξουσία, αλλά πάντα θα ενέχει και μια αντίσταση.

Όταν τοποθετούμαστε απέναντι σε αυτούς τους ιμάντες, πολλά ερωτήματα ανοίγονται, από μια κριτική οπτική:

* πως σκεφτόμαστε τους ιμάντες ως κοινωνικοτεχνικα εργαλεία;
* ποια τοποθέτηση παίρνουμε απέναντι στη χρήση τους, ανάλογα με τη θέση που έχουμε;
* ποια η ωφελιμότητα τους;
* ποιος/αποφασίζει πότε θα χρησιμοποιηθούν; πότε θα αφαιρεθούν;
* πότε/σε ποιες συνθήκες οι ιμάντες γίνονται κανονικότητα; πότε θεωρούμε δεδομένο ότι κάποι@ θα δεθεί, μεταφορικά ή κυριολεκτικά[[3]](#footnote-3);
* πότε/σε ποιες συνθήκες αφαιρούνται οι ιμάντες;
* ποιος/α λαμβάνει την απόφαση της αφαίρεσης;

Ανοίγοντας μια μεγάλη παρένθεση εδώ, συμμετέχοντας σε αυτό το φεστιβάλ, είμαστε ένα κοινό που μοιράζεται κάποιες κριτικές και πολιτικές αναφορές. Αλλά στην εισήγηση αυτή επιμένω να μην αποστρέφουμε την προσοχή μας ότι υπάρχει στήριξη για τους ιμάντες, και στους επιστήμονες, και ιστορικά, υπάρχει συνεχόμενη χρήση τους, για τους περιορισμούς και τις καθηλώσεις. Το ότι έχουμε πάρει μια θέση και έχει μια αλήθεια, δεν συνεπάγεται αυτόματα ότι αυτή είναι η κυρίαρχη. Κάποιοι άνθρωποι θεωρούν ωφέλιμους τους ιμάντες, έχει σημασία να αναλογιστούμε την ωφελιμότητα τους, και κάποιοι άνθρωποι αποφασίζουν πότε/αν θα χρησιμοποιηθούν, για πόσο και αν θα αφαιρεθούν.

Ωστόσο, και πάλι αναστοχαζόμενος, συμμετέχοντας σε μια τέτοια εκδήλωση/συζήτηση, ως προνομιούχος, λευκός, αρτιμελής άνδρας, μορφωμένος επαγγελματίας, συνήθως είμαι από τις μεριές της κοινωνίας που έχουν την εξουσία, που επιβάλλουν τους ιμάντες. Σε αυτή την εισήγηση, προσπαθώ να αναλογιστώ, να αναστοχαστώ την εξουσία, αλλά από την άλλη, πως να μιλήσω εγώ για ιμάντες, αφού άνθρωποι σαν κι εμένα είναι σε μια θέση να τους επιβάλλουμε/αποφασίζουμε; Άνθρωποι σαν κι εμένα αποφάσισαν να ρίξουν από το πλοίο τον Αντώνη Καρυώτη. Σε αυτή την εισήγηση λοιπόν, σε αυτό το φεστιβάλ, αναλογίζομαι ότι μπαίνω σε μια θέση να κάνω ένα “αυτομαστίγωμα”, μια αυτοκριτική για την εξουσία του κλάδου μου. Ορισμένες φορές χρειάζεται και ένα αυτομαστίγωμα, μια (αυτό)ταπείνωση, καθώς όλους αυτούς τους ιμάντες, όπως τους υποβάλλουμε ή τους επιβάλλουμε, χρειάζεται να έχουμε υπόψη μας ότι δεν είναι η μόνη δεδομένη πραγματικότητα.

Οπότε αυτοί οι ιμάντες, ανάλογα με την οπτική και την τοποθέτησή μας, μπορεί να αποτελούν χρήσιμα, αδιαμφισβήτητα εργαλεία μιας ψυχοθεραπείας, αλλά μπορούν να αποτελούνε και εργαλεία εξουσίας, αυθεντίας και καταπίεσης των χρηστ(ρι)ών των υπηρεσιών ψυχοθεραπείας[[4]](#footnote-4).

Προτείνω λοιπόν μια ίσως αιρετική/παράδοξη αναπλαισίωση των εργαλείων που χρησιμοποιούμε στη θεραπευτική εργασία, ως ιμάντων, ως ορίων που πρέπει να αναλογιζόμαστε συνέχεια, αν θέλουμε να έχουμε μια κριτική συνειδητοποίηση.

Άλλη μια παρένθεση χρειάζεται να παρατεθεί εδώ, καθώς εδώ βρίσκεται μαζί μας ένας ελέφαντας στο δωμάτιο, είτε συζητάμε για τους ρητούς, είτε για τους άρρητους ιμάντες. Αυτός ο ελέφαντας είναι η ταξικότητα, το ταξικό ζήτημα, ή αν θέλετε, οι υποτελείς κοινωνικά θέσεις. Δεν θα αποτολμήσω να το εννοιολογήσω περισσότερο, αλλά, αποτελεί ουσιαστική προκείμενη της τοποθέτησής μου, ότι συνήθως, καθηλωμένοι/καταπιεσμένοι από τους ιμάντες βρίσκονται πρόσωπα που, στην κοινωνία, βρίσκονται σε υποτελείς ταξικά και κοινωνικά θέσεις, σε σχέση με αυτούς που το αποφασίζουν. Ιστορικά, δεν δένονται με ιμάντες οι πλούσιοι, οι αριστοκράτες, οι βασιλείς. Βρίσκονται άλλες λύσεις. Υπάρχει πάντα μια εξουσία, οπότε, αν επιδιώκουμε την κριτική συνειδητότητα, ας αναγνωρίζουμε ότι τα υποκείμενα που υφίστανται την επιβολή των ιμάντων, βρίσκονται σε μια κατώτερη και υποτελή θέση.

Οι άξονες

Ο χάρτης των σχέσεων εξουσίας στις ψυχοθεραπευτικές και συμβουλευτικές πρακτικές, όπως εικονογραφείται από την αναλογία των (αόρατων) ιμάντων, προτείνω ότι μπορεί να καθορίζεται από τρεις άξονες. Ο πρώτος άξονας ονομάζεται το θεραπευτικό setting, δηλαδή το θεραπευτικό πλαίσιο στο οποίο δουλεύουν οι άνθρωποι.

1. **θεραπευτικό setting**
2. Ένα από τα στοιχεία που περιορίζει, καταπιέζει αλλά και ορίζει μια σχέση είναι η συχνότητα και ο αριθμός των συνεδριών που γίνεται σε μια ψυχοθεραπεία. Αυτά συνήθως καθορίζονται και αποφασίζονται από τους ψυχοθεραπευτές, και προτείνονται. Από την άλλη, χρειάζεται να θεωρηθεί και ως ένας ιμάντας το ποιος αποφασίζει, με ποια κριτήρια προτείνεται ένα setting θεραπείας, ως κάτι που κρατάει τους ανθρώπους και τους περιορίζει.
3. Ποιος αποφασίζει για το ποιες ώρες/μέρες και με ποια χρονική σταθερότητα γίνεται μια θεραπευτική συνάντηση; Αυτή η απόφαση αφορά θέματα που αφορούν την οργάνωση της ροής της εργασίας (ποιες ώρες, πόσες, πόσο είναι το ωράριο δουλειάς), αλλά αφορά επίσης τη σταθερότητα ή την ευελιξία, την προσμονή αλλά και τη δομή μιας θεραπευτικής σχέσης, ποι@ αποφασίζει για αυτή τη σταθερότητα.
4. Η έννοια του κόστους αποτελεί την ουσιαστικότερη και την ταξικότερη όλων, σε μια ελεύθερη αγορά υπηρεσιών και ελεύθερης επιλογής. Ποιο είναι το ύψος της ανταμοιβής, είναι εφικτή για τις θεραπευόμενες, ποιος αποφασίζει για το εύρος του κόστους και τους τρόπους καταβολής; Αυτά τα ερωτήματα δημιουργούν ένα μέσα και ένα έξω, τους ανθρώπους που μπορούν να αποδεχτούν, να συμφωνήσουν σε ένα κόστος για τις υπηρεσίες ψυχοθεραπείας, αλλά και όχι.
5. Η τελευταία θεματική του άξονα, που αφορά την κοινωνικοτεχνική διαρρύθμιση, αφορά τον χώρο των συνεδριών ψυχοθεραπείας. Η διακόσμηση, η επίπλωση, η διαρρύθμιση, η προσβασιμότητα, η γεωγραφική τοποθεσία, αποτελούν αόρατους ιμάντες που καθορίζουν το μέσα και το έξω των θεραπευτικών σχέσεων. Αυτό το στοιχείο μπορούμε να το διακρίνουμε ξεκάθαρα στην Αθήνα, όπου τα περισσότερα γραφεία των ειδικών ψυ- είναι στο κέντρο γύρω από την πλατεία του Κολωνακίου, του Αιγινητείου και του Λυκαβηττού, στα Βόρεια, τα Β. Ανατολικά και τα νότια προάστια, ένας ξεκάθαρος ταξικός ιμάντας που δένει αυτές τις υπηρεσίες και τις προσφέρει αντίστοιχα σε όσ@ μπορούν.

Χρειάζεται να ανοίξω ακόμα μια παρένθεση, σημειώνοντας ότι στην απόλυτα πρόσφατη ιστορία του κλάδου, τόσο το προσφυγικό ως πεδίο επαγγελματικής δραστηριοποίησης των επαγγελμάτων ψυ και των θεραπευτών, αλλά και η πανδημία του κορωνοϊού, μας έδειξαν και μας απέδειξαν ότι τίποτα δεν είναι δεδομένο, ότι αυτά που θεωρούμε ιμάντες, μια κανονικότητα, όλοι οι κανόνες μπορούν να ανατραπούν και οι θεραπευτικές σχέσεις μπορούν να είναι ωφέλιμες, αν και ευέλικτες, ή παράδοξες, με τηλεμέσα, με διαμεσολαβητές. Πολύ πρόσφατα είχαμε αυτή την εμπειρία, ό,τι θεωρούσαμε κανονικότητα, άλλαξε.

1. **Θεραπευτική σχέση**

Ο δεύτερος άξονας στο χάρτη σχέσεων που ορίζω ως ιμάντες, αφορά τη θεραπευτική σχέση. Εδώ, τα στοιχεία που απομονώνω αφορούν τη διαγνωστική, την ερμηνευτική της υποψίας, την επιβολή των ωρών θεραπείας και το ζήτημα των θεραπευτικών αναθέσεων.

1. Οι διαγνώσεις, τα διαγνωστικά συστήματα και οι ονοματοδοσίες είναι πολύ χαρακτηριστικοί ιμάντες γνώσης/εξουσίας. Το άγχος, η ΔΕΠΠΥ, η καταθλιπτική διαταραχή, πως μιλάμε όλ@ για αυτές, υπάρχει μια “ψυχοφλυαρία” στην κοινωνία μας που αποτελεί έναν ιμάντα χαρακτηρισμού, κατηγοριοποίησης και επιβολής μιας συμπτωματολογίας στις σχέσεις. Σε μια πρόσφατη συνεδρία μου μεταφέρθηκε η φράση ”η αγχώδης διαταραχή σου δεν είναι και πολύ καλά”. Αυτή η εξωτερίκευση, ο διαχωρισμός του συμπτώματος από το πρόσωπο, έτσι όπως εκφέρεται σε μια κανονική διένεξη, είναι ένα πολύ ενδιαφέρον κομμάτι περιορισμού, επιβολής μιας ταμπέλας στον εαυτό.
2. Παράλληλα, το να διακρίνεις παντού “τοξικότητα”, να διακρίνεις παντού συγκεκριμένες σεξουαλικές ταυτότητες, πχ το “sapiosexual", περιγραφές και τύπους σχέσεων, αντλώντας πληροφορίες που έχουν δημοσιοποιηθεί και γενικευτεί ως γνώσεις από την ελεύθερη παροχή πληροφορίας του Ίντερνετ, είναι ένας συχνός ιμάντας που τείνει να προκαταβάλλει τη θεωρία του εαυτού και των άλλων, δημιουργώντας προκαταλήψεις και στις δυο πλευρές μιας θεραπευτικής σχέσης.
3. Ένα άλλο ζήτημα που έχει μεγάλο ενδιαφέρον ως αόρατος ιμάντας, καθώς ανοίγεται μια μεγάλη συζήτηση για το πως κάποιος μπαίνει στο επάγγελμα, γίνεται ειδικός ψυ-, εισάγεται σε μια σχολή, μια κλίκα ή ένα πλαίσιο, είναι ότι ορισμένες φορές επιβάλλεται ένας ορισμένος (αρκετά μεγάλος) αριθμός ωρών/ετών προσωπικής θεραπείας σε θεραπευτικές εκπαιδεύσεις. Αυτό δημιουργεί, με ένα φακό πολιτικής οικονομίας, μια συνεχή ανακύκλωση εκπαιδευόμενων/θεραπευόμενων, που πληρώνουν για να θεραπευτούν και να εκπαιδευτούν, προκειμένου να συμπληρώσουν ένα αριθμό ωρών, υποχρεωτικό από το πλαίσιο, προκειμένου να κατακτήσουν κάτι, μια πιστοποίηση, μια εγγραφή σε μια εταιρεία. Ένα πολύ καλό πυραμιδικό σχήμα, που παράγει συνέχεια τα ψηλά ταβάνια σε μια πυραμίδα, ανανεώνοντας τη βάση που στηρίζει οικονομικά το οικοδόμημα. Προφανώς, ο αντίλογος εδώ είναι ότι σε όλα τα επαγγέλματα χρειάζεται μια ίσως μακρά περίοδος εποπτευόμενης εκπαίδευσης/εργασίας, αλλά εδώ έχουμε έναν ιμάντα ξεκάθαρο που διαχωρίζει, που μπορεί να επιβάλλει και ταξικά ποι@ θα μπορούν να πληρώσουν για να μπουν σε ένα επάγγελμα και ποι@ δεν θα μπορούν να πληρώσουν για να κάνουν 4, 5, 6, 7 ή ακόμα και περισσότερα χρόνια ψυχοθεραπείας.
4. Το τελευταίο στοιχείο του άξονα της θεραπευτικής σχέσης είναι η επιβολή ή η ανάθεση ορισμένων παρεμβάσεων, σαν εργασιών για το σπίτι. Ένα πολύ σημαντικό ερώτημα είναι το με ποια κριτήρια χρησιμοποιούμε, προτείνουμε, επιβάλλουμε κάποια ανάθεση, δουλειά, κάποια παράδοξη παρέμβαση; τι επιδράσεις αναμένουμε/σχεδιάζουμε ότι θα έχει; Με άλλα λόγια, με ποια κριτήρια αποφασίζουμε θεραπευτικά να χρησιμοποιήσουμε κάποια εργαλεία;
5. **Θεραπευτικά εργαλεία**

Στον τελευταίο αυτό άξονα, προτείνω ότι ως ιμάντες μπορούμε να αναλογιστούμε ορισμένα εργαλεία που χρησιμοποιούνται σε διάφορες ψυχοθεραπευτικές προσεγγίσεις, εργαλεία που οδηγούν σε μια κατεύθυνση, οδηγούν τους ανθρώπους να δουν αν μπορούν να τα αντέξουν ή όχι, όπως μπορούν να αντέξουν τους ιμάντες. Όταν όλα αυτά γίνονται χωρίς διάλογο, υπάρχει το μεγάλο θέμα της αυθεντίας και της επιβολής.

1. Η χρήση του εργαλείου της ημερολογιακής καταγραφής των συμπτωμάτων, της έντασης τους ή/και των σχετικών συμπεριφορών μπορεί να αποτελεί έναν ιμάντα καθήλωσης, κρατήματος του ανθρώπου σε μια δυσλειτουργική και δυσφορική σχέση με τον ψυχικό πόνο. Είναι χρήσιμο να αναλογιζόμαστε και να συζητάμε με ποια κριτήρια προτείνονται και πως η τήρησή τους γίνεται υποχρεωτική.
2. Αντίστοιχα, εργαλεία τα οποία προσφέρουν μια κατηγοριοποίηση των ανθρώπων, παράγοντας “επιστημονικά τεκμηριωμένες” αναγνώσεις της προσωπικότητας, όπως τα τεστ προσωπικότητας ή/και συμπτωματολογίας, είναι εργαλεία δουλειάς αλλά είναι ταυτόχρονα και ιμάντες, καθώς κατασκευάζουν και επιβάλλουν μια θεώρηση του κόσμου, του εαυτού, δηλαδή μια θεωρία για το πως είμαι, τι έχω, τι τρέχει μ’ εμένα, ποια είναι η ψυχοσύνθεση μου.
3. Το πιο χαρακτηριστικό παράδειγμα των παραπάνω, που έχει επικρατήσει σε μεγάλο βαθμό στον κλάδο μας είναι όταν εξηγούμε μονόδρομα την προσωπικότητα βάσει της κατηγοριοποίησης σε στιλ δεσμού με τους γονείς (ενδ. Ασφαλής/ανασφαλής, αποφευκτική). Ένα μέρος της ψυχοφλυαρίας, αποτελεί έναν ιμάντα, καθώς όλοι οι άνθρωποι μπορούν να τοποθετηθούν σε μια από αυτές τις τέσσερις θέσεις, αναλογιζόμενοι αναδρομικά τη γονεϊκή σχέση και το δεσμό που είχαν με τους γονείς τους.
4. Το τελευταίο στοιχείο που το βλέπουμε όλο και περισσότερο στη θεραπευτική πρακτική είναι το θέμα με τις ηλεκτρονικές εφαρμογές, την καταγραφή όλων αυτών των ηλεκτρονικών δεδομένων, που μπορούν να συγκεντρωθούν με διάφορους τρόπους (πχ καρδιογράφημα, βήματα, αυτοαναφορά άγχους, διάθεσης, διαλογισμοί κλπ) στα κινητά τηλέφωνα ή/και τα smart watch. Αυτά τα δεδομένα αυτό-καταγραφών (πόσο άγχος είχα μέσα στην εβδομάδα, πότε κορυφώθηκε, ποιες σκέψεις μου ήρθαν, πόσες φορές έκανα διαλογισμό) αρχειοθετούνται σε κάποιο σύννεφο (cloud) και χρησιμοποιούνται ως πηγές πληροφοριών, αλλά και αποδείξεις συμμόρφωσης, ευθύνης και κινητοποίησης, μιας θεραπευτικής πορείας.

Να ακούσουμε τις αντιστάσεις!

Αυτούς τους τρεις ευρείς άξονες - το θεραπευτικό setting, η σχέση και τα εργαλεία - υποστηρίζω ότι μπορούμε να τους δούμε και ως ιμάντες, ωφέλιμα ενίοτε χαρακτηριστικά της ψυχοθεραπείας αλλά και περιοριστικούς, καταπιεστικούς. Ένα τέτοιο κείμενο αφού έχει θέσει ένα επιχείρημα, περιγράφοντας και αναλύοντας μια κατάσταση, είθισται να παρέχει και την διαλεκτική της αντι-πρόταση, μετά τη θέση έρχεται η αντίθεση. Μερικές σκέψεις λοιπόν, καθώς δεν είμαι σίγουρος ότι έχω επεξεργαστεί μια αντι-πρόταση - κι εγώ είμαι μπλεγμένος σε αυτές τις επαγγελματικές, συμβολαιακές σχέσεις - αλλά θεωρώ ότι χρειάζεται μια συνειδητοποίηση ότι κάτι τέτοιο - η κατάργηση των ορατών ή αόρατων ιμάντων - είναι αδύνατο χωρίς μαζικούς πολιτικούς αγώνες, χωρίς πολιτική αλλαγή. Αντίστοιχα, και στο πεδίο των ψυχοθεραπευτικών σχέσεων, κάτι τέτοιο είναι αδύνατο, το επάγγελμα το ίδιο είναι μια αδύνατη προσπάθεια, όπου πολλές φορές δεν βλέπουμε αυτό που μπορεί να φαντασιωνόμαστε ως αλλαγή. Πολύ χαρακτηριστικά, ο David Smail, σε ένα κείμενό του που είχα μεταφράσει για τον τόμο “αποιατρικοποιώντας τη δυστυχία” (2022), έγραφε για την ψυχοθεραπεία ως μια αυταπάτη χωρίς μέλλον. Θεωρώ ότι χρειάζεται να έχουμε στο νου μας την έννοια της αυταπάτης, όταν μιλάμε για τις θεραπευτικές προσπάθειες, μαζί με το αντίθετό της, καθώς δεν σημαίνει ότι μια αυταπάτη δεν μπορεί να μας προχωρήσει, να μας (τώρα)κουνήσει.

Από την άλλη, τα κινήματα των άμεσα ενδιαφερόμενων, η κριτική ψυχιατρική/ψυχολογία, τα mad/crip studies κα, ωφελούν καθώς αλλάζουν τη ζυγαριά της αυθεντίας, ποιος είναι ο ειδικός, ποιος είναι ο επιστήμονας και τι ακριβώς είναι επιστήμη. Εισάγουν παράλληλα αυτή την έννοια της επιστημικής αδικίας[[5]](#footnote-5), ποιών η φωνή ακούγεται, ποια φωνή ακούγεται περισσότερο και ποια λιγότερο, ποια φωνή γίνεται σεβαστή.

Οι ψυχοπολιτικοί αυτοί ιμάντες που περιέγραψα σε συντομία αποτελούν μέρος της αυταπάτης, του μύθου της ψυχοθεραπείας (ότι πιάνει, ότι δουλεύει, όλ@ χρειάζονται). Οι χρήστ(ρι)ες των υπηρεσιών μας, όπως και οι άνθρωποι που υφίστανται τη μηχανική καθήλωση, τείνουν να τους θεωρούν κανονικούς, απαραίτητους, όπως και εμείς (οι ειδικοί, που τους αποφασίζουμε). Όμως, ένα από τα Φουκωϊκά διδάγματα είναι ότι “εκεί όπου υπάρχει εξουσία υπάρχει αντίσταση”. Στο βιβλίο του που εκδόθηκε πρόσφατα, ο John C. Scott (2024) τεκμηριώνει με πολλά παραδείγματα ότι υπάρχουν αδιόρατες τεχνικές αντίστασης σε όλες τις συνθήκες επιβολής και υποτέλειας. Μπορεί να μην τις έχουμε αντιληφθεί ακόμα, αλλά, με αφορμή και την ακτιβίστικη δουλειά που γίνεται στην Ελλάδα και αλλού, είναι ώρα και εμείς οι θεραπευτές να σεβαστούμε, να αποδώσουμε επιστημική βαρύτητα στις αρνήσεις των ιμάντων, σε αυτά τα τολμηρά "όχι, θα προτιμούσα να μην”, όπως το λέει ο Μπαρτλεμπυ ο γραφιάς (1984), που μπορεί να αρθρώνονται στις θεραπευτικές σχέσεις. “Θα προτιμούσα να μην είναι τόσο υψηλό το κόστος”, “θα προτιμούσα να μη συναντηθούμε αυτή την εβδομάδα”, “θα προτιμούσα να μην κάνω αυτή την ανάθεση”, ή ό,τι άλλο. Χρειάζεται να δούμε πως τοποθετούμαστε απέναντι σε αυτές τις αρνήσεις, αφού μπορεί να αποβούν ωφέλιμες θεραπευτικές διεργασίες, θέτοντας στο επίκεντρο την αποσταθεροποίηση της αυθεντίας μας.

Βιβλιογραφία

* Μελβιλ, Χ. (1984). *Μπαρτλεμπυ, ο γραφιάς, κι άλλες τρεις ιστορίες.* Οδυσσέας.
* Smail, D. (2022). Ψυχοθεραπεία: μια αυταπάτη δίσως μέλλον;. Στο Rapley, M., Moncrieff, J. & Dillon, J. (2022), *Απο-ιατρικοποιώντας τη δυστυχία. Ψυχιατρική, Ψυχολογία και η Ανθρώπινη Κατάσταση (*συλλογική μετάφραση). Εκδόσεις των συναδέλφων.
* Χαν, Μπ-Τσ. (2023). *Ψυχοπολιτική. Ο Νεοφιλελευθερισμός και οι νέες τεχνολογίες της εξουσίας.* Εκδόσεις Opera
* Zavos, A. (2021). Η φεμινιστική προβληματική της διαθεματικότητας. *Επιθεώρηση Κοινωνικών Ερευνών, 156*, 55-86. doi:https://doi.org/10.12681/grsr.25947

1. Για περισσότερα, μπορείτε να δείτε εδώ: <https://csr-seminar.pubpub.org/> [↑](#footnote-ref-1)
2. Για την έννοια της ψυχοπολιτικής ανατρέχω, μεταξύ άλλων, στο έργο του Μπ.-Τ-Χαν (2023). [↑](#footnote-ref-2)
3. Σημαντικό να υπενθυμίσουμε ότι το 2015 σε μια πυρκαγιά που.έγινε στο ΨΝΑ Δαφνί κάηκαν 3 νοσηλευόμενοι, ένας εκ των οποίων ήταν δεμένος. Σε μια πρόχειρη αναζήτησή: <https://www.efsyn.gr/stiles/apopseis/128149_kataskeyazontas-ton-epikindyno-astheni> [↑](#footnote-ref-3)
4. Απαραίτητο να υπογραμμίσουμε ότι οι υπηρεσίες της ψυχοθεραπείας είναι μια ελεύθερη επιλογή, μια συμβολαιακή επιλογή, η οποία βασίζεται πάλι στην ευθύνη, σε όλα αυτά τα νεοφιλελεύθερα στοιχεία που γνωρίζουμε και κατακρίνουμε, αλλά τέτοια είναι η κατάσταση. [↑](#footnote-ref-4)
5. Για την έννοια αυτή, μπορείτε να δείτε τη σύνοψη της Αλεξάνδρας Ζαβού (2021), η οποία επεξηγεί τη θεωρία της Patricial Hill Collins. [↑](#footnote-ref-5)